《得新城王阮亭书》
清代·仝轨

太室拱四岳，洪河落九天。山川久不神，萧条六十年。

赤兔奔啸久，紫鸾翔礼山。屹如瞻二华，可望不可攀。

豪气带湖海，微言参闽关。同工而异曲，枘凿谁方圆。

渔洋老尚书，今之欧阳韩。渊云皆后起，咳唾分媸妍。

喟然称二子，何李崛后先。联镳复对宇，此事古所难。

一顾遇伯乐，驽马心亦安。勿嫌屈指吝，雅欲别萧兰。

如何千虑失，厕我二子间。左提与右挈，鼎足峙中原。

汝坟两舍迩，哲匠愧比肩。吹竽滥南郭，贻笑固其端。

作者简介：河南郏县人，字本同。少时即知名，康熙四十四年举人。施闰章、王士禛均盛称其诗文。主大梁书院讲席，学者称平山先生。有《夔园》、《真志堂》等集。